КъызыхэкIа лъэпкъым хуэфащэ
Урысей Федерацэм, КъБР-м, КъШР-м, Адыгейм, Дагъыстэным я цIыхубэ артист, жылагъуэ лэжьакIуэ Тут Заур Нэжид и къуэм и ныбжьыр илъэс 65-рэ ирикъуащ.
Фигу къэдгъэкIыжынщи, Тутыр 2005-2008 гъэхэм Къэбэрдей-Балъкъэр Республикэм щэнхабзэмрэ хъыбарегъащIэ коммуникацэхэмкIэ и министру щытащ, иужькIэ КъБР-м и лIыкIуэу УФ-м и Президентым и деж щыIэм и къуэдзэу лэжьащ.
Урысейпсо, союзпсо, дунейпсо фестивалхэм я лауреат Тут Заур ди къэралым и баритон нэхъыфIхэм ящыщ зыуэ къалъытэ, абы дахэу жеIэ урыс, неаполитан, адыгэ лъэпкъ, иджырей, классикэ уэрэдхэр.
УэрэджыIакIуэ цIэрыIуэм и юбилейм хуэгъэпса концерт иджыблагъэ щитащ Москва дэт Союзхэм я унэм и Колоннэ пэшым. Абы и пшыхьыр хуагъэдэхащ Азербайджаным и полномочнэ лIыкIуэу УФ-м щыIэ, Азербайджан ССР-м и цIыхубэ артист Бюль-Бюль-оглы Полад, композитор Добронравов Александр, актёр Щербаков Борис, уэрэджыIакIуэ Алехно Руслан сымэ, нэгъуэщIхэми.
Ди хэкуэгъу артист цIэрыIуэм ди гуапэу дохъуэхъу и махуэ лъапIэмкIэ. УкъызыхэкIа лъэпкъым ухуэфащэу, къэралым и щэнхабзэм, и зыужьыныгъэм уи гуащIэ хэплъхьэу уопсэури, узыншагъэ уиIэу, уи зэфIэкIым хэмыщIу, уи гур здэплъэм уи Iэр лъэIэсу, уи бынунагъуэ дахэм уащхьэщыту иджыри илъэс куэдкIэ гъащIэ дахэ Тхьэм къыпхузэпищэ.
Дунейпсо Адыгэ Хасэ, Къэбэрдей Адыгэ Хасэ,
«Адыгэ псалъэ» газетым и редакцэм и лэжьакIуэхэр.
